RANDERUP/AARHUS: Mette Schak Dahlmann fra Randerup kan tilføje endnu en titel til sit CV, for udover at være murer, så kan hun også kalde sig vinder af Fællesskabsprisen 2019. Det kan den 29-årige murer, fordi hun brænder for at skabe optimale vilkår for sine kolleger og fagfæller.

Engagementet i at tage kampen hele vejen til Christiansborg er stort, men i virkeligheden handler det ikke om Mette Schak Dahlmanns egen tilværelse som murer med base i Aarhus - det hander om at alle får bedre arbejdsforhold. Det hele begyndte i skurvognen på byggepladsen.

Her skal der være mulighed for at gå i bad, men der er ikke krav om, at der skal være en dør i skurvognens badeværelse, og da alle laver skurvogne efter de samme regler, så var det oftest til ulempe for kvindelige håndværkere:

- Jeg byggede en skurvogn. Loven var sådan, at der ikke skal være en dør til brusekabinen, og der kom altid nogen brasende, ligesom mange kvinder havde svært ved at blive ansat, fordi man så skulle have en skurvogn til hvert køn.

Løsningen blev en dør - og en køretur til Hirtshals for Mette Schak Dahlmann:

- Men hvorfor sætter man ikke bare en dør i? Jeg ringede til nogle producenter af skurvogne og fik først ikke rigtigt nogen respons. Så kom jeg igennem til Skanvogn A/S i Hirtshals, som gerne ville se på udfordringen. De hjalp med at få tegnet og bygget en vogn. Men ét er jo den praktiske løsning - noget andet var at få lavet lovgivningen om.